DA Den Europæiske Unions Tidende C 391/11

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 391/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»AMÊNDOA COBERTA DE MONCORVO«

EU-nr.: PGI-PT-02235 — 28.10.2016

BOB ( ) BGB ( X )

1. Betegnelse

»Amêndoa Coberta de Moncorvo«

2. Ansøgerland(e)

Portugal

3. Beskrivelse af landbrugsproduktet eller fødevaren

3.1. Produkttype

Kategori 2.3 Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Amêndoa Coberta de Moncorvo« henviser til den konfekturevare, der er fremstillet af søde mandler (Prunus dulcis, (Mill) D. A. Webb), der afskalles, ristes og dækkes med sukkerpasta fremstillet i henhold til varespecifikationen. Der vil muligvis blive markedsført tre udgaver af »Amêndoa Coberta de Moncorvo«: hvid eller standard, mørk eller chokolade, uovertrukne.

»Amêndoa Coberta de Moncorvo« har form af en mandelkerne, der er lidt større på grund af den sukkerbelægning, der dannes. Standardudgaven er hvid på ydersiden og viser de typiske forhøjninger af sukker, der dannes i tilberedningsperioden. Produktet har på grund af sin størrelse højst 40 kerner pr. 100 g. Den mørke udgave afviger kun fra standardudgaven med den chokoladesirup, der tilføjes i slutfasen af dens tilberedning, hvilket giver den et brunt eller chokoladebelagt ydre. Den uovertrukne udgave har en hvidlig farve på ydersiden på grund af en fin sukkerstrygning, som ikke giver det sukkerdrysudseende, som er karakteristisk for de andre udgaver. På grund af sin noget mindre størrelse har produktet mindst 40 kerner pr. 100 g.

3.3. Foder (kun for produkter af animalsk oprindelse) og råvarer (kun for forarbejdede produkter)

»Amêndoa Coberta de Moncorvo« er kun fremstillet af:

— afskallede, hele, ubeskadigede søde mandler med en minimumsstørrelse på 12 mm

— hvidt raffineret rørsukker

— vand

— æggehvide (valgfri ingrediens)

— chokolade eller kakaopulver (kun for den mørke udgave).

3.4. Specifikke etaper af produktionen, som skal finde sted i det afgrænsede geografiske område

Følgende produktionsfaser skal finde sted i det afgrænsede geografiske område:

— Ristning af mandlerne

— Klargøring af sukker- og chokoladesirupperne

— Påføring af belægning på mandlerne.

3.5. Særlige regler for udskæring, rivning eller emballering osv. af det produkt, som det registrerede navn henviser til

—

3.6. Særlige regler for mærkning af det produkt, som det registrerede navn henviser til

På mærkaten »Amêndoa Coberta de Moncorvo« skal navnet på produktbeskrivelsen følges af ordene »Indicação Geográfica Protegida« (beskyttet geografisk betegnelse) eller »IGP« (BGB).

Mærkaten skal angive, hvilken udgave af »Amêndoa Coberta de Moncorvo« den indeholder (undtagen ved standard eller hvid udgave, hvor denne angivelse er valgfri).

Mærkaten skal omfatte symbolet »Amêndoa Coberta de Moncorvo«, der er gengivet herunder.

4. Nøjagtig definition af det geografiske område

Det geografiske område til produktion/bearbejdning af »Amêndoa Coberta de Moncorvo« er begrænset til Torre de Moncorvo kommune.

5. Tilknytning til det geografiske område

Tilknytningen mellem »Amêndoa Coberta de Moncorvo« og området er baseret på det meget kendte produkt.

På grund af sin produktionsproces har »Amêndoa Coberta de Moncorvo« et særligt udseende, der gør produktet let at identificere og skelne fra andre kandiserede mandler. Denne produktionsproces stammer fra Torre de Moncorvo, hvor man har vedligeholdt den gennem århundrederne med en stærk tilknytning til påske og andre festivaler. 1908-publikationen Ilustração Transmontana dokumenterer den aktivitet, som udføres af »overtrækkere« (»cobrideiras«), hvilket er det navn, »Amêndoa Coberta de Moncorvo«-producenterne har været kendt under i det mindste siden den tid. Leksikonet Grande Enciclopédia Portuguesa e Brasileira fra 1936 bemærker desuden, at »de overtrukne mandler fra Moncorvo er berømte i Portugal«.

Tilsvarende er der i værket Livro do Segundo Congresso Transmontano fra 1942 en redegørelse for forekomsten af en lille industri baseret på overtrukne mandler i Torre de Moncorvo, som er »meget interessant på grund af sin originalitet«, og som har et »karakteristisk udseende, som næsten alle er bekendt med«. Samme bog giver følgende beskrivelse af den produktionsmetode, som anvendes til »Amêndoa Coberta de Moncorvo«. »Mandlerne behandles på følgende måde: Efter afskalningen (en proces, hvor der bruges varmt vand til at fjerne skallen) ristes de let. Efter ristningen kastes de på store kobberbakker, der holdes konstant opvarmet over en lav varme. Når de ligger på disse bakker, sprøjter »overtrækkerne« (det kaldes de kvinder, der udfører dette arbejde) dem med sukker og holder dem i bevægelse med hænderne, idet de tålmodigt gentager denne bevægelse uden ophør i flere timer, indtil mandlerne er helt færdige og har det karakteristiske udseende, som næsten alle kender«. Denne produktionsmetode svarer i næsten alle henseender til den, der bruges i dag.

I bogen står der endvidere: »De laver forskellige typer mandler, men for mig er de bedste de »uovertrukne«. Denne sort har mest sukker og er utvivlsomt den, som smagsløgene sætter mest pris på.« Bogen vidner således om den traditionelle produktion af forskellige typer mandler, og denne praksis er fortsat helt op til nutiden. Dette bekræftes f.eks. af en artikel fra Jornal de Notícias, hvori det bemærkes, at »den overtrukne mandel er en af de kendte lokale delikatesser [, der findes] i tre sorter: hvid, mørk og uovertrukken« (»Torre de Moncorvo: o Concelho«, 7. februar 2008).

I dokumentarfilmen O Homem ea Cidade, der var hengivet Torre de Moncorvo og blev vist på Radio Televisão Portuguesa (RTP) i 1996, blev det nævnt, at »Torreon Moncorvo lever i det væsentlige af, hvad der næsten altid er traditionsbundne initiativer, hvor der ikke bruges nogen nævneværdige industrielle ressourcer. Dette er tilfældet for produktionen af de overtrukne mandler, der er en indbydende regional konfekturespecialitet. Den langvarige og tålmodige kunst forbundet med at producere dette traditionelle slik er resultatet af flere århundredes ophobet viden«.

Maria de Lurdes Modesto og Afonso Praça henviser i deres bog Festas e Comeres do Povo Português, der blev udgivet i 1999, til, at der i Portugal findes »håndristede mandler, der fortjener en særlig omtale — de »overtrukne mandler« fra Moncorvo. De er en landsbyspecialitet, men alle i regionen kender disse mandler, fordi »Moncorvo-konditorerne« opstiller boder for at promovere dem ved festivaler og på pilgrimssteder.«

Disse forfattere henleder også opmærksomheden på bogen Paisagens do Norte af Cabral Adão fra 1954, som fortæller om en »mandelovertrækker« med følgende ord: »Jeg kan huske, at jeg så hende sidde foran et stort fyrfad, hvor meget varme kul brændte, med benene spredt ud under en nederdel, der gik helt til anklerne, og rørte rundt i og kastede de halvfærdige mandler på en kobberbakke, idet hun beskyttede sine fingre med fingerbøl for ikke at brænde fingerspidserne på varmepladen, når hun stak hænderne ind for at vende de små sukkerboller, med en brølende og kontinuerlig larm, der tvang hende til at tale meget højt, når hun forklarede mig, hvordan delikatessen blev fremstillet«.

I an artikel, som blev udgivet i referatet til workshoppen »Moncorvo — Fra tradition til modernitet« (Moncorvo. Da tradição à modernidade), som blev afholdt i 2007, inkluderede Virgílio Tavares, historiker og forsker ved centeret for befolknings-, økonomi- og samfundsstudier (Centro de Estudos da População, Economia e Sociedade — CEPESE) produktionen af overtrukne mandler fra Moncorvo i det udvalg af typiske kunsthåndværk, der tiltrækker turister og besøgende, og som er en veletableret del af Moncorvos identitet.

Der er henvisninger til »Amêndoa Coberta de Moncorvo« i en bred vifte af prestigefyldte publikationer om regional og national gastronomi, som f.eks. Cozinha Transmontana af Alfredo Saramago (som indeholder fotografisk dokumentation af de tre typer »Amêndoa Coberta de Moncorvo«) og Cozinha Tradicional Portuguesa af Maria de Lurdes Modesto.

I Torre de Moncorvo er der i de senere år blevet udviklet forskellige undervisningsforløb, der gør det muligt at viderebringe denne ekspertise til nye »overtrækkere« og vække den yngre generations interesse for en aktivitet, der traditionelt har været forbundet med ældre mennesker.

Deres kvalitet, originalitet og den tradition, der er forbundet med deres indtagelse, har givet »Amêndoa Coberta de Moncorvo« stor berømmelse, som det fremgår af utallige henvisninger i medierne, hvor det ofte betegnes som et af særkenderne ved Torre de Moncorvo.

Nogle eksempler på de utallige henvisninger i medierne: »Os segredos de uma cobrideira de amêndoas« (Jornal do Nordeste, 27. februar 2007), »Às voltas com a amêndoa« (Jornal do Nordeste, 16. oktober 2007), »As amêndoas« (Público, 30. marts 2013), »Amêndoa coberta de Moncorvo é especialidade da Páscoa transmontana« (SIC, 20. april 2014), »Produzir amêndoa coberta em Torre de Moncorvo tem que se lhe diga« (RTP, 5. april 2015), »Páscoa para lá do compasso« (Correio da Manhã, 28. marts 2016).

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

http://tradicional.dgadr.pt/images/prod_imagens/doces/docs/CE_Amendoa_Coberta.pdf

(1) EUT L 343 af 14.12.2012, s. 1.